НэмыкIрэ бзэ IэпыIэгъу гущыIэхэм ялъытыгъэмэ, гущыIэгъусэмэ ямэхьанэ нахь абстрактнэу гъэпсыгъэ. ЕтIани гущыIэгъусэхэр бзэ гущыIэ зэфэшъхьафхэм (цIэпапкIэхэм, зэпхыхэм) ямызакъоу, гущыIэ хадзэхэми, междометие гущыIэхэми япхыгъэ шъыпкъ. Ащ къыхэкIэу бзэшIэныгъэлэжь пстэуми гущыIэгъусэхэр бзэ гущыIэ шъхьафхэу къыхагъэщхэрэп. ГущыIэм пае, Н.Ф. Яковлевымрэ Iэшъхьэмэфэ Даутэрэ яграмматикэ гущыIэгъусэхэр бзэ гущыIэ шъхьафэу къащыхагъэщырэп.  Г.В. Рогавэрэ КIэрэщэ Зайнабрэ яграмматикэ гущыIэгъусэхэр глаголым хэтэу глагол гущыIэгъусэкIэ къатых. Ау шIэныгъэлэжьхэм мымакIэу ахэтых гущыIэгъусэхэр бзэ гущыIэ шъхьафэу къыхэзгъэщхэрэр.